Els oficis religiosos i els assajos dels balls marquen l'activitat prèvia a les processons de la Mare de Déu de la Salut
29 de agost de 2024

A Algemesí, la novena i els assajos dels diversos balls inicien l'agenda de les Festes de la Mare de Déu de la Salut en els dies previs a les processons, que tindran lloc els dies 7 i 8 de setembre.

El dijous 29 d'agost comença la novena i, amb això, les Festes de la Mare de Déu de la Salut. Serà a les 22 hores quan la Capella de la Troballa i els carrers del seu entorn acullen esta tradició religiosa, que tindrà lloc tots els dies fins al divendres 6 de setembre, dia conegut com la antevespra, quan finalitzarà este tradicional ofici religiós.

Enguany, la Capella de la Troballa, epicentre de les festes, lluirà més després del treball de neteja de la façana duta a terme per l'operari de la brigada de servicis municipals.

Encara que ja s'han iniciat els assajos dels diversos balls i músics, en els últims anys s'ha institucionalitzat un assaig obert al públic en un espai de la ciutat per cada grup que forma part de la processó. El preàmbul dels assajos té lloc el dissabte 31 d'agost amb les danses de Gegants i Cabuts a les 20.30 h en la plaça del Mercat. El diumenge a les 21.00 h serà el torn per a les Llauradores en la plaça del Pla. El dimarts 3 de setembre a les 20.00 h els Tornejants assajaran en la plaça del Mercat i una hora després la Nova Muixeranga traslladarà la seua preparació fins al parc Salvador Castell. Este mateix dia, la Schola Cantorum assaja en la Basílica de Sant Jaume. Més tard, la Societat Musical d’Algemesí traurà els seus instruments a la plaça Moreno Gans.

El dimecres 4 de setembre a les 19.00 h es pot seguir els Bastonets al parc Salvador Castell i a les 20.30 h la Dansà en la plaça d’Espanya, Volants en la plaça Major i el Cant de l’Apostolat en la plaça Verge dels Dolors.

El dijous 5 de setembre a les 19.30 h la Muixeranga alçarà les seues torres i figures en la plaça Tres Moreres, els Campaners estaran en la plaça dels Bastonets, al costat de la Capella de la Troballa, i a les 23 hores tindrà lloc la XXXV Dansà a la Mare de Déu de la Salut des de la Capella de la Troballa fins a la plaça Major, passant pel carrer Berca i la plaça del Carbó, el mateix itinerari que la Processoneta del Matí.

El divendres 6 de setembre finalitzen els assajos amb les Pastoretes, Arquets i Carxofa al parc Salvador Castell. Eixa mateixa nit, després de la finalització de la Novena, s'interpretaran tots els Misteris i Martiris en la Capella de la Troballa.